**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL MOKINIŲ VEŽIMO Į PLUNGĖS RAJONO SAVIVALDYBĖS ŠVIETIMO ĮSTAIGAS MOKYKLINIU AUTOBUSU TVARKOS APRAŠO PATVIRTINIMO**

2023 m. rugsėjo 28 d. T1-

Plungė

Vadovaudamasi Lietuvos Respublikos švietimo įstatymo 36 straipsnio 1 ir 2 dalimis, 58 straipsnio 2 dalies 9 punktu, Lietuvos Respublikos vietos savivaldos įstatymo 6 straipsnio 7 punktu, 55 straipsnio 1 dalimi, Lietuvos Respublikos transporto lengvatų įstatymo 6 straipsnio 1 ir 2 dalimis, Plungės rajono savivaldybės taryba n u s p r e n d ž i a:

1. Patvirtinti pridedamą Mokinių vežimo į Plungės rajono savivaldybės švietimo įstaigas mokykliniu autobusu tvarkos aprašą.
2. Pripažinti netekusiu galios Plungės rajono savivaldybės tarybos 2016 m. lapkričio 24 d. sprendimą Nr. T1-286 „Dėl Mokinių vežimo į Plungės rajono savivaldybės švietimo įstaigas mokykliniu autobusu tvarkos aprašo patvirtinimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Švietimo ir sporto skyriaus vedėjas Gintautas Rimeikis

Juridinio ir personalo administravimo skyriaus vedėjas Vytautas Tumas

Vietos ūkio skyriaus vedėjas Arvydas Liutika

Protokolo skyriaus kalbos tvarkytoja Simona Grigalauskaitė

Sprendimo projektą rengė Švietimo ir sporto skyriaus vyr. specialistė Rita Skroblytė

PATVIRTINTA

Plungės rajono savivaldybės

tarybos 2023 m. rugsėjo 28 d.

sprendimu Nr. T1-

**MOKINIŲ VEŽIMO Į PLUNGĖS RAJONO SAVIVALDYBĖS ŠVIETIMO ĮSTAIGAS MOKYKLINIU AUTOBUSU TVARKOS APRAŠAS**

**I SKYRIUS**

**Bendrosios nuostatos**

1. Mokinių vežimo į Plungės rajono savivaldybės (toliau – Savivaldybės) švietimo įstaigas mokykliniu autobusu tvarkos aprašas (toliau – Aprašas) reglamentuoja kaimuose, miesteliuose toliau kaip 3 kilometrai nuo artimiausios mokyklos gyvenančių mokinių, kurie mokosi pagal priešmokyklinio, bendrojo ugdymo ir neformaliojo ugdymo programas ir vaikų, kuriems paskirtas privalomas ikimokyklinis ugdymas (toliau – mokiniai), vežimo mokykliniu autobusu tvarką, mokinių vežimą mokykliniais autobusais organizuojančių ir vykdančių asmenų funkcijas, pareigas ir atsakomybę.

2. Aprašo paskirtis – reglamentuoti mokinių vežimą mokykliniais autobusais, kad būtų užtikrintas tinkamas ir saugus mokinių vežimas į mokyklą ir atgal.

3. Apraše vartojamos šios sąvokos:

3.1. **Mokyklinis autobusas** – geltonas vaikų vežimo skiriamaisiais ženklais paženklintas autobusas, kuriuo vežami vaikai (švietimo įstaigų mokiniai). Prie mokyklinių autobusų priskiriami ir kitos spalvos autobusai, kuriais vežami vaikai į švietimo įstaigą ar iš jos pagal sudarytas su vežėjais sutartis ir kurie paženklinti vaikų vežimo skiriamaisiais ženklais.

3.2. **Vežėjas** – juridinis asmuo, nuosavybės, patikėjimo, nuomos, panaudos arba kitu teisėtu pagrindu valdantis transporto priemones, turintis licenciją keleiviams vežti ir leidimą aptarnauti atitinkamą maršrutą.

3.3. **Stotelė** – tai nustatyto pavyzdžio sustojimo ženklais pažymėta vietinio ir tolimojo maršruto autobusų sustojimo vieta, specialiai įrengta kelių organizacijos, arba kita vieta, kurioje mokiniai gali būti saugiai įlaipinami ir išlaipinami.

3.4. **Mokinių vežiojimas** – tai procesas, kurio metu mokiniai iš atitinkamos stotelės arba kitos sutartos laukimo vietos atvežami į mokyklą ir (arba) parvežami atgal.

3.5. **Pažymėjimas** – Lietuvos Respublikos švietimo, mokslo ir sporto ministerijos patvirtintos formos mokinio pažymėjimas, išduotas konkrečiam mokiniui. Pažymėjime turi būti mokinio nuotrauka.

3.6. **Artimiausia atitinkama mokykla** – pagal mokinio gyvenamąją teritoriją arčiausiai esanti atitinkamą ugdymo programą vykdanti mokykla.

3.7. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos transporto lengvatų, Lietuvos Respublikos švietimo įstatyme , Kelių eismo taisyklėse, patvirtintose Lietuvos Respublikos vyriausybės 2002 m. gruodžio 11 d. nutarimu Nr. 1950 „Dėl kelių eismo taisyklių patvirtinimo“ bei kituose teisės aktuose.

4. Mokinių vežimą mokykliniais autobusais organizuoja Plungės rajono savivaldybės administracijos Švietimo ir sporto, Vietos ūkio skyriai ir mokyklos vadovas.

5. Mokinių vežimas mokykliniais autobusais organizuojamas vadovaujantis Lietuvos Respublikos švietimo įstatymu, Lietuvos Respublikos saugaus eismo automobilių keliais įstatymu, Lietuvos Respublikos kelių transporto kodeksu, Kelių eismo taisyklėmis, atsižvelgiant į Mokinių vežiojimo organizavimo metodines rekomendacijas, kurioms pritarta Lietuvos Respublikos švietimo ir mokslo ministro 2003 m. gruodžio 11 d. įsakymu Nr. ISAK-1778 „Dėl Mokinių vežiojimo organizavimo metodinių rekomendacijų“ (toliau – Mokinių vežiojimo organizavimo metodinės rekomendacijos).

6.Mokyklinio autobuso vairuotojas savo darbe privalo vadovautis Kelių eismo taisyklėmis, pareigybės aprašymu, vairuotojo saugos ir sveikatos instrukcija, Lietuvos Respublikos vyriausybės nutarimais, darbo tvarkos taisyklėmis.

7. Mokyklinių autobusų techniniai ir žymėjimo reikalavimai turi atitikti reikalavimus, nustatytus Kelių eismo taisyklėse ir Mokyklinių autobusų ženklinimo įspėjamosiomis mirksinčiomis oranžinėmis šviesomis reikalavimų apraše, patvirtintame Valstybinės kelių transporto inspekcijos prie Susisiekimo ministerijos viršininko 2012 gegužės 31 d. įsakymu Nr. 2B-224 „Dėl Mokyklinių autobusų ženklinimo įspėjamosiomis mirksinčiomis oranžinėmis šviesomis reikalavimų aprašo patvirtinimo“.

**II SKYRIUS**

**MOKINIŲ VEŽIMO MOKYKLINIU AUTOBUSU ORGANIZAVIMAS**

8. Mokyklinio autobuso maršrutai, tvarkaraščiai, vežamų mokinių sąrašai rengiami ir sustojimo vietos nustatomos remiantis Mokinių vežiojimo organizavimo metodinėmis rekomendacijomis.

9. Kiekvienais mokslo metais mokyklinio autobuso sustojimo vietas nustato, maršrutus, tvarkaraščius ir vežamų mokinių sąrašus, sudaro už organizuotą mokinių vežimą atsakingas asmuo, o jį tvirtina mokyklos vadovas, suderinęs su Savivaldybės administracijos Vietos ūkio skyriaus atsakingu specialistu.

10. Kelių mokyklų mokinių vežimą tuo pačiu mokykliniu autobusu sutarties pagrindu organizuoja ta mokykla, kuriai jis priklauso. Mokyklinį autobusą turinčios mokyklos ir mokyklos, kurios mokinius mokyklinis autobusas gali pakeliui pavežti, už organizuotą mokinių vežimą atsakingi asmenys, nustato mokyklinio autobuso sustojimo vietas, sudaro maršrutus, tvarkaraščius pagal vežamų mokinių sąrašus, kuriuos tvirtina mokyklinį autobusą turinčios mokyklos vadovas, suderinęs su Savivaldybės administracijos Vietos ūkio skyriaus atsakingu specialistu.

11. Jeigu mokyklinis autobusas priklauso vežėjui, su kuriuo sutartį dėl kelių mokyklų mokinių vežimo yra sudariusi Plungės rajono savivaldybės administracija, jos paskirtas atsakingas asmuo, kartu su mokyklų už organizuotą mokinių vežimą atsakingais asmenimis nustato mokyklinio autobuso sustojimo vietas, maršrutus ir tvarkaraščius pagal vežamų mokinių sąrašus, kuriuos tvirtina Plungės rajono savivaldybės administracijos direktorius.

12. Sustojimo vietos nustatomos, maršrutai, tvarkaraščiai ir vežamų mokinių sąrašai sudaromi ir, jei prireikia, koreguojami, įvertinus mokinių važiavimo poreikius. Užtikrinama, kad į pavežamų mokinių sąrašus būtų įtraukiami kaimuose ir miesteliuose mokyklai priskirtoje aptarnavimo teritorijoje toliau kaip 3 kilometrai nuo mokyklos gyvenantys mokiniai, besimokantys pagal priešmokyklinio ir bendrojo ugdymo programas ir vaikai, kuriems paskirtas privalomas ikimokyklinis ugdymas. Į mokykliniu autobusu vežamų mokinių sąrašą gali būti įrašyti vaikai ir mokiniai, gyvenantys kaimuose ir miesteliuose mokyklai priskirtoje aptarnavimo teritorijoje arčiau kaip 3 kilometrai nuo mokyklos (atsižvelgiant į atstumą) ir ikimokyklinio amžiaus vaikai (jeigu yra lydintis asmuo), jei autobuse yra laisvų sėdimų vietų (šiuo atveju, mokinių tėvai informuojami, jei metų eigoje, pasikeistus situacijai, t. y. atsiradus poreikiui vežti mokinius, kurie gyvena toliau nei 3 kilometrai, dėl vietų trūkumo jų vaikas gali būti nebevežamas į mokyklą mokykliniu autobusu).

13. Vienu metu vežamų mokinių negali būti daugiau negu mokykliniame autobuse yra sėdimų vietų keleiviams.

14. Mokyklinio autobuso sustojimo vietos parenkamos ten, kur yra nuolatinės maršrutinių autobusų stotelės, kelio neužstoja kliūtys, yra geras matomumas į abi puses. Sustojimo vietos neturi būti ties kelio vingiu ar ištisine ženklinimo linija, įkalnėje, nuokalnėje, ten, kur dėl riboto matomumo sustoti draudžia Kelių eismo taisyklės. Sustojimo vietos turi būti nustatomos taip, kad mokiniams nereikėtų kirsti važiuojamosios kelio dalies, o jeigu tai neišvengiama, – kad perėjimo vietos būtų saugios.

15. Nerekomenduojama sudaryti maršrutų, kurių trukmė į vieną pusę yra ilgesnė kaip viena valanda.

16. Kelionių maršrutus, tvarkaraščius ir vežamų mokinių sąrašus privalo turėti vairuotojas ir už organizuotą mokinių vežimą atsakingas mokyklos darbuotojas. Šie dokumentai turi būti mokykliniame autobuse ir paviešinti mokyklos informavimo priemonėse (skelbimų lentose ir (ar) interneto svetainėse, ir (ar) elektroninio dienyno atitinkamose skiltyse ir kt.), kelionių maršrutus ir tvarkaraščius turi turėti mokiniai ir jų tėvai (globėjai ar rūpintojai). Jeigu maršrutai ir tvarkaraščiai keičiami, su pakeitimais nedelsiant supažindinami mokiniai ir jų tėvai (globėjai ar rūpintojai), apie tai paskelbiama mokyklos informavimo priemonėse.

17. Gavus prašymą dėl maršruto pakeitimo, prašymas turi būti išnagrinėtas per 10 darbo dienų ir turi būti priimtas atitinkamas sprendimas, pasirašant papildomą susitarimą prie pavėžėjimo sutarties dėl maršruto keitimo.

18. Nemokamai vežiojami mokiniai, kurie mokosi pagal priešmokyklinio, bendrojo ugdymo programas, neformaliojo švietimo mokyklų mokiniai ir vaikai, kuriems paskirtas privalomas ikimokyklinis ugdymas, gyvenantys toliau kaip 3 kilometrai nuo artimiausios atitinkamą ugdymo programą teikiančios mokyklos, reorganizavus mokyklą mokiniai pavežami į artimiausią mokyklą, vykdančią atitinkamą ugdymo programą.

19. Plungės rajono kaimiškose vietovėse gyvenantys mokiniai į bendrojo ugdymo ir neformaliojo švietimo mokyklas jų darbo dienomis nemokamai vežiojami:

19.1. UAB „Plungės autobusų parkas“ vietinio (priemiestinio) reguliaraus susisiekimo autobusais;

19.2. mokykliniais autobusais – mokyklų suplanuotais optimaliai vežiojamų moksleivių poreikius tenkinančiais, leidžiančiais kuo efektyviau panaudoti turimus autobusus, maršrutais;

19.3. maršrutais, kurių neaptarnauja UAB „Plungės autobusų parkas“ arba šių autobusų važiavimo grafikų negalima (ypač – po pamokų) priderinti prie pamokų ir papildomų užsiėmimų laiko, o mokykla, į kurią mokiniai privalo būti vežiojami, autobuso neturi:

19.3.1. vežėjų transportu pagal Savivaldybės pasirašytas su privačiais vežėjais sutartis;

19.3.2. tolimojo susisiekimo autobusais, išmokant mokiniams kompensacijas už faktiškai įsigytus kelionės bilietus, jeigu nėra numatyto maršruto.

20. Plungės lopšelio-darželio „Pasaka“ specialiųjų grupių vaikai**,** bendrojo ugdymomokyklų specialiųjų poreikių mokiniai, kurie nepajėgia (negali savarankiškai vaikščioti, dėl didelių sutrikimų yra nesaugūs gatvėje) patys atvykti į bendrojo lavinimo mokyklas, vežiojami Plungės specialiojo ugdymo centro tam skirtu specialiu autobusu.

21. Visų rūšių vežėjai, su kuriais Savivaldybės administracija yra sudariusi sutartis dėl mokinių vežiojimo, besąlygiškai privalo užtikrinti saugias mokinių vežiojimo sąlygas:

21.1. įlaipinti ir išlaipinti mokinius tik stotelėse (jeigu autobusų stotelė yra toliau nei 2 km nuo moksleivio gyvenamosios vietos, moksleivis bus paimamas nuo namų arba kitoje abiejų šalių suderintoje, eismo atžvilgiu, saugioje vietoje);

21.2. kiek leidžia galimybės – ryte pavėžėti arčiau mokyklos;

21.3. užtikrinti, kad autobuse būtų vežama ne daugiau mokinių nei leidžia transporto priemonės techninės charakteristikos ir t. t.);

21.4. palaikyti ryšius su mokyklų vadovais, Savivaldybės administracijos Vietos ūkio skyriaus atsakingais darbuotojais, bei Švietimo ir sporto skyriaus darbuotojais, tinkamai reaguoti į pagrįstus mokinių, jų tėvų, mokyklų vadovų jiems pareikštus priekaištus ir nedelsiant šalinti iškilusius mokinių vežiojimo procese trūkumus, laikytis visų šiame Apraše jiems keliamų reikalavimų.

22. 1–12 (I–IV gimnazijos) klasių mokiniai pavežami tik pagal Mokykloms nustatytas aptarnavimo teritorijas, t. y. iki artimiausios Mokyklos, vykdančios atitinkamą programą (ši nuostata taikoma ir tuo atveju, jei mokyklai nėra nustatytos aptarnaujamos teritorijos). Jei mokiniai vyksta į ne aptarnavimo teritorijoje esančią mokyklą arba į ne artimiausią mokyklą, vykdančią atitinkamą programą, pavėžėjimą užtikrina mokinio tėvai, apie tai įrašant į Mokymo sutartį. Jei mokykla yra Savivaldybės pakraščio teritorijoje ir joje mokosi mokiniai iš kitos savivaldybės, tokiu atveju mokykla gali atsivežti mokinius su mokykliniu autobusu, suderinus maršrutą su atsakingais Savivaldybės administracijos skyriais.

**III SKYRIUS**

**MOKINIŲ VEŽIMAS MOKYKLINIU AUTOBUSU**

23. Vairuotojas iki mokinių vežimo nustatytu (-ais) maršrutu (-ais) pradžios turi žinoti mokinių vežimo maršrutą, tvarkaraštį, sustojimo vietas, kitus su vežimu susijusius dokumentus, susipažinti su vežamais mokiniais. Už organizuotą mokinių vežimą atsakingas asmuo ir vairuotojas su mokiniais turi aptarti važiavimo tvarką ir taisykles.

24. Jei vežami ikimokyklinio, priešmokyklinio amžiaus vaikai ar negalią turintys mokiniai, kurie negali savarankiškai vaikščioti, mokykliniame autobuse važiuoja mokinius arba mokinį lydintis asmuo.

25. Mokiniai turi būti įlaipinami ar išlaipinami tik patvirtinto maršruto numatytose nuolatinėse mokyklinio autobuso sustojimo vietose (jeigu autobusų stotelė yra toliau nei 2 km nuo moksleivio gyvenamosios vietos, moksleivis bus paimamas nuo namų arba kitoje abiejų šalių suderintoje, eismo atžvilgiu, saugioje vietoje). Ikimokyklinio ir priešmokyklinio amžiaus vaikus ir neįgaliuosius mokinius, kurie negali savarankiškai vaikščioti, iki mokyklinio autobuso sustojimo vietos privalo palydėti ir juos pasitikti suaugusieji asmenys, ne jaunesni kaip 14 metų, o į mokyklą ir iš mokyklos iki autobuso palydėtų mokinius lydintis asmuo arba kitas direktoriaus paskirtas mokyklos darbuotojas.

26. Į sustojimo vietą mokyklinis autobusas turi atvažiuoti ir išvažiuoti iš jos tvarkaraštyje nustatytu laiku. Mokiniai turi būti instruktuoti, kaip elgtis, jeigu autobusas vėluoja ar neatvažiuoja.

27. Mokiniai mokyklinio autobuso sustojimo vietoje turi būti ne vėliau, kaip tvarkaraštyje nustatytu laiku. Jeigu mokiniai nuolat vėluoja į mokyklinį autobusą, vairuotojas turi pranešti už organizuotą mokinių vežimą mokykloje atsakingam asmeniui, kuris išsiaiškina vėlavimo priežastis ir jas šalina.

28. Mokiniai mokykliniame autobuse turi nusiimti kuprines, sėdėti ramiai, užsisegę saugos diržus, nevaikščioti. Vežant mokinį neįgaliojo vežimėlyje, vežimėlis turi būti pritvirtintas tam skirtomis prisegimo sistemomis. Jei vežant mokinius naudojamos specialios sėdynės, jos turi būti pritaikytos mokinių ūgiui ir svoriui pagal Kelių eismo taisyklių reikalavimus. Rekomenduojama, kad mokiniai turėtų nuolatines sėdėjimo vietas.

29. Esant galimybei, į mokyklą atvežtus mokinius reikia išleisti taip, kad jiems nereikėtų pereiti kelio.

30. Tik mokykliniam autobusui sustojus mokiniai gali prieiti prie autobuso, norėdami įlipti, ar pakilti iš užimamų sėdimų vietų, norėdami išlipti. Vairuotojas stebi, kad į autobusą būtų įlipama ir išlipama tik jam visiškai sustojus. Į autobusą pirmieji įlipa jaunesni mokiniai, pirmieji išlipa – vyresni. Atidaryti autobuso duris ir įleisti arba išleisti mokinius vairuotojas turi tik autobusui sustojus ir įsitikinęs, kad yra saugu.

31. Išlipančius mokinius vairuotojas įspėja, kad išlipę iš mokyklinio autobuso jie neitų per kelią pro autobuso galą ir priekį, o palauktų, kol jis nuvažiuos, arba prieš pereidami kelią, mokiniai paėjėtų toliau nuo autobuso galo, kad matytų kelią. Tamsiu paros metu vairuotojas, mokinius lydintis asmuo ir mokiniai turi būti su atšvaitais.

32. Atsitikus bet kokiam nenumatytam atvejui, mokinių negalima palikti vienų, be priežiūros. Įvykus eismo įvykiui, jei yra sužeistų, reikia nedelsiant kviesti greitąją medicinos pagalbą ir policiją, jei įmanoma, suteikti pagalbą.

**IV SKYRIUS**

**MOKYKLINIŲ AUTOBUSŲ NAUDOJIMAS IR NUOMA**

33. Mokykliniai autobusai naudojami:

33.1. kaimuose ir miesteliuose mokyklai priskirtoje aptarnavimo teritorijoje toliau kaip 3 kilometrai nuo mokyklos gyvenančių mokinių (esant būtinybei – lydinčiųjų asmenų), besimokančių pagal priešmokyklinio ir bendrojo ugdymo programas ir vaikų, kuriems paskirtas privalomas ikimokyklinis ugdymas, vežimui;

33.2. mokykliniai autobusai gali būti naudojami:

33.2.1. vežti mokinius į brandos egzaminų centrus laikyti egzaminų, dalyvauti pagrindinio ugdymo pasiekimų patikrinime;

33.2.2. vežti mokinius į Švietimo pagalbos tarnybą;

33.2.3. vežti mokinius į pažintines ir kultūrines išvykas; profesinio veiklinimo renginius;

33.2.4. vežti mokinius į Savivaldybės, regioninius ir šalies saviraiškos renginius (dalykų olimpiadas, konkursus, varžybas, sporto, sveikatos ugdymo, meninės raiškos, turizmo, gamtos, techninės kūrybos ir kitus renginius);

33.2.5. kitai mokyklos veiklai:

33.2.5.1. vežti mokytojus į kvalifikacijos tobulinimo, edukacinius renginius, į vykdomų projektų veiklas;

33.2.5.2. ugdymo organizavimo procesui aprūpinti (atsivežti įsigytiems vadovėliams, ugdymo priemonėms, klasės vadovams ar socialiniams pedagogams lankyti mokinius šeimose ir kt.).

34. Mokykliniai autobusai gali būti nuomojami fiziniam ar juridiniam asmeniui, suderinus su autobuso nuomą teikiančiu mokyklos vadovu, kai autobuso nereikia Aprašo 33 punkte nurodytoms funkcijoms vykdyti. Nuomos kaina nustatoma pagal Plungės rajono savivaldybės tarybos sprendimu patvirtintas Plungės rajono savivaldybės švietimo paslaugas teikiančių įstaigų paslaugų kainas.

35. Nuomos pirmenybę turi mokinių grupės, mokytojai, švietimo įstaigos ir kitos Savivaldybės biudžetinės įstaigos, kurių savininkė yra Plungės rajono savivaldybė.

**V SKYRIUS**

**DARBUOTOJŲ PAREIGOS IR ATSAKOMYBĖ**

36. Mokyklinį autobusą turinčios mokyklos vadovas:

36.1. išsiaiškina mokinių važiavimo poreikius, nustato mokinių instruktavimo tvarką, tvirtina maršrutus, suderinęs su Savivaldybės administracijos Vietos ūkio skyriaus atsakingu specialistu, tvarkaraščius, sustojimo vietas, mokykliniais autobusais vežamų mokinių sąrašus, prireikus juos koreguoja;

36.2. tvirtina mokyklinio autobuso vairuotojo pareigybės aprašymą, nustato jo instruktavimo tvarką;

36.3. prireikus skiria mokinius lydintį asmenį, nustato jo funkcijas, teises ir pareigas;

36.4. skiria už organizuotą mokinių vežimą atsakingą asmenį, nustato jo funkcijas, teises ir pareigas;

36.5. užtikrina mokinių ir jų tėvų (globėjų ar rūpintojų) informavimą apie mokyklinio autobuso maršrutus, tvarkaraščius, sustojimo vietas, mokinių elgesį važiuojant, sustojus, neatvykus mokykliniam autobusui, ir informacijos viešinimą mokyklos informavimo priemonėse (interneto svetainėse, naudojamo elektroninio dienyno atitinkamose skiltyse, skelbimų lentose ir kt.);

36.6. užtikrina anksti į mokyklą atvežamų ir laukiančių pamokų pradžios mokinių ir mokinių, laukiančių mokyklinio autobuso po pamokų ar kitų renginių, užimtumą, atsako už jų saugumą;

36.7. kontroliuoja mokinių vežimo kokybę, nedelsdamas reaguoja į mokinių vežimo mokykliniu autobusu trūkumus ir juos šalina.

37. Už organizuotą mokinių vežimą atsakingas asmuo vykdo mokyklos vadovo nustatytas funkcijas, palaiko nuolatinį ryšį tarp vairuotojo, mokinių, tėvų (globėjų ar rūpintojų) ir mokyklos, sprendžia kasdienius klausimus ir aiškinasi nenumatytas situacijas.

38. Vairuotojas veža mokinius vadovaudamasis Kelių eismo taisyklėmis ir šiuo Aprašu. Jis privalo nedelsdamas informuoti savo darbdavį ir (ar) už organizuotą mokinių vežimą atsakingą asmenį apie visas iškilusias mokinių vežimo problemas (maršrutų organizavimo, autobuso techninio aptarnavimo ir remonto, techninės apžiūros, grafiko, mokinių elgesio, jų punktualumo ir t. t.).

39. Vairuotojas ir mokinius lydintis asmuo turi:

39.1. kultūringai ir mandagiai elgtis;

39.2. prižiūrėti, kad mokiniai saugiai įliptų į transporto priemonę ir išliptų iš jos, naudotųsi įrengtomis prisegimo sistemomis;

39.3. stebėti, kad mokiniai nešiukšlintų, netriukšmautų, užkirsti kelią drausmės pažeidimams ir patyčioms;

39.4. išlipantiems mokiniams priminti, kad į kitą kelio (gatvės) pusę jie eitų tik nuvažiavus autobusui ir tik pėsčiųjų perėjoje, o jei jos nėra, – stačiu kampu, įsitikinę, kad arti nėra važiuojančių transporto priemonių;

39.5. užtikrinti, kad mokyklinio autobuso salone vežant mokinius nebūtų vežama jokių krovinių, aštrių ar sunkių daiktų, kurie sukeltų pavojų staigiai stabdant ar eismo įvykio metu bei kad nebūtų vežami pašaliniai asmenys arba daugiau mokinių negu mokykliniame autobuse yra sėdimų vietų.

40. Mokyklinio autobuso vairuotojas, vykdydamas pareigas, už įvykio keliuose padarinius atsako Lietuvos Respublikos teisės aktų nustatyta tvarka. Žala, padaryta mokinio ar kito keleivio sveikatai, gyvybei vežimo metu, atlyginama Lietuvos Respublikos teisės aktų nustatyta tvarka.

41. Mokyklinio autobuso vairuotojui ir mokinius lydinčiam asmeniui, už organizuotą mokinių vežimą atsakingam asmeniui ir mokyklos vadovui drausminės nuobaudos dėl jų pareigų nevykdymo ar netinkamo vykdymo skiriamos Lietuvos Respublikos darbo kodekso ir kitų teisės aktų nustatyta tvarka.

**VI SKYRIUS**

**IŠLAIDŲ KOMPENSAVIMAS VEŽĖJAMS**

42. Vežėjams išlaidos kompensuojamos remiantis Plungės rajono savivaldybės tarybos sprendimu patvirtinta Apmokėjimo vežėjams ir mokykloms už moksleivių vežimą į ugdymo įstaigas tvarka.

**VII SKYRIUS**

**MOKYKLŲ VADOVŲ ĮGALIOJIMAI**

43. Tiria mokinių vežiojimo poreikius ir kiekvienais metais iki rugsėjo 15 dienos pateikia informaciją Vietos ūkio skyriui.

44. Pasikeitus važiavimo maršrutams, per 5 dienas raštu informuoja Vietos ūkio skyriaus atsakingą darbuotoją apie pasikeitimus.

**VIII SKYRIUS**

**VIETOS ŪKIO SKYRIAUS ĮGALIOJIMAI**

45. Rengia mokinių pavėžėjimo sutartis pagal pateiktus duomenis su ugdymo įstaigomis.

46. Tarpininkauja sprendžiant su mokinių vežiojimo procesu susijusius klausimus.

**IX SKYRIUS**

**ŠVIETIMO IR SPORTO SKYRIAUS ĮGALIOJIMAI**

47. Aprūpina mokyklas Švietimo, mokslo ir sporto ministerijos nustatytos formos Mokinio pažymėjimais.

48. Palaiko ryšius su Švietimo, mokslo ir sporto ministerija, perduoda reikalingą informaciją, nuolat domisi teisės aktais, reglamentuojančiais mokinių vežiojimo organizavimą, teikia paraiškas užsakant mokyklinius autobusus, ruošia Savivaldybės tarybai sprendimų projektus mokinių vežiojimo klausimais.

49. Teikia reikiamą informaciją mokyklų vadovams, palaiko ryšius su mokytojais ir moksleivių tėvais, sprendžia įvairius su mokinių vežiojimu susijusius klausimus.

**X SKYRIUS**

**VEŽĖJŲ ĮGALIOJIMAI**

50. Vežėjų įgaliojimai numatomi konkrečiose sutartyse.

**XI SKYRIUS**

**BAIGIAMOSIOS NUOSTATOS**

51. Aprašas gali būti keičiamas pasikeitus teisės aktams, reglamentuojantiems transporto lengvatas, mokinių vežiojimo procesą, važiavimo išlaidų kompensavimą mokiniams ar atsiradus poreikiui tikslinti kai kuriuos Aprašo punktus.

52. Savivaldybė kasmet analizuoja ir vertina mokinių vežimo mokykliniais autobusais poreikio tenkinimą, kokybę, mokinių saugumo užtikrinimą, priima sprendimus dėl mokinių vežimo gerinimo.

53. Aprašo vykdymo kontrolę vykdo Plungės rajono savivaldybės kontrolės ir audito tarnyba.

\_\_\_\_\_\_\_\_\_\_\_\_\_\_\_\_\_\_\_\_

**ŠVIETIMO IR SPORTO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL MOKINIŲ VEŽIMO Į PLUNGĖS RAJONO SAVIVALDYBĖS ŠVIETIMO ĮSTAIGAS MOKYKLINIU AUTOBUSU TVARKOS APRAŠO PATVIRTINIMO“** |
| 2023 m. rugsėjo 11 d.  Plungė |

1. **Parengto teisės akto projekto tikslai, uždaviniai**. Patvirtinti Mokinių vežimo į Plungės rajono savivaldybės švietimo įstaigas mokykliniu autobusu tvarkos aprašą (toliau – Aprašas).
2. **Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Lietuvos Respublikos švietimo, mokslo ir sporto ministro 2016 m. birželio 30 d. įsakymas Nr. V-620 „Dėl Mokinių vežimo mokykliniu autobusu tvarkos aprašo patvirtinimo“, kuriuo vadovaujantis buvo paruoštas ankstesnysis Mokinių vežimo į Plungės rajono savivaldybės švietimo įstaigas mokykliniu autobusu tvarkos aprašas,neteko galios Lietuvos Respublikos švietimo, mokslo ir sporto ministro 2023 m. liepos 3 d. įsakymu Nr. V-941 „Dėl švietimo, mokslo ir sporto ministro 2016 m. birželio 30 d. įsakymo Nr. V-620 „Dėl Mokinių vežimo mokykliniu autobusu tvarkos aprašo patvirtinimo“ pripažinimo netekusiu galios“. Taip pat keitėsi Lietuvos Respublikos vietos savivaldos įstatymas, todėl ruošiant Aprašą vadovaujamasi dar ir 55 straipsnio 1 dalimi, reglamentuojančia viešųjų paslaugų teikimo administravimą.

Patvirtinus naują Aprašą, Plungės rajono savivaldybės tarybos 2016 m. lapkričio 24 d. sprendimas Nr. T1-286 „Dėl Mokinių vežimo į Plungės rajono savivaldybės švietimo įstaigas mokykliniu autobusu tvarkos aprašo patvirtinimo“ turi būti pripažintas netekusiu galios.

1. **Kodėl būtina priimti sprendimą, kokių pozityvių rezultatų laukiama.** Kadangi nacionalinis Mokinių vežimo mokykliniu autobusu tvarkos aprašas (Lietuvos Respublikos švietimo, mokslo ir sporto ministro 2016 m. birželio 30 d. įsakymas Nr. V-620) neteko galios, pasikeitė Lietuvos Respublikos vietos savivaldos įstatymas, kuriuo vadovaujamasi ruošiant Aprašą, Plungės rajono savivaldybės tarybos sprendimai, susiję su mokinių pavėžėjimu bei išlaidų už pavėžėjimą kompensavimu, keitėsi teisės aktai, reglamentuojantys privalomo ugdymo nustatymo ir skyrimo tvarką, buvo parengtas naujas Mokinių vežimo į Plungės rajono savivaldybės švietimo įstaigas mokykliniu autobusu tvarkos aprašas. Šis Aprašas yra parengtas vadovaujantis galiojančiais teisės aktais, remiantis iki tol galiojusia tvarka. Taip pat įtraukiami pakeitimai, atsižvelgiant į Plungės rajono savivaldybės švietimo įstaigų vadovų, Vietos ūkio bei Švietimo ir sporto skyrių pateiktus pasiūlymus.

Aprašu bus reglamentuota aiškesnė mokinių vežimo ir organizavimo mokykliniais autobusais tvarka, mokyklinių autobusų naudojimo ir nuomos tvarka, apibrėžtos ir nustatytos konkrečios asmenų funkcijos, pareigos ir atsakomybė.

1. **Pateikti skaičiavimus, išlaidų sąmatas, nurodyti finansavimo šaltinius.** Papildomų lėšų šiam sprendimui įgyvendinti nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Aiškinamojo rašto 4 punkte papildomų lėšų nenumatyta, todėl ir papildomų skaičiavimų nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Projekto lyginamojo varianto nėra.

**7. Sprendimo projekto antikorupcijos vertinimas.** Korupcijos pasireiškimo tikimybės nėra, vertinimas neatliekamas, nes vadovaujantis Lietuvos Respublikos korupcijos prevencijos įstatymo 8 straipsnio 1 dalies nuostatomis, sprendimo projekto antikorupcinis vertinimas neatliekamas, nes sprendime nenumatoma reguliuoti visuomeninius santykius, numatytus šio įstatymo 8 straipsnio 1 dalyje.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės administracijosŠvietimo ir sporto skyriaus iniciatyva, suderinus su bendrąjį ugdymą vykdančių įstaigų vadovais.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Plungės rajono savivaldybės ugdymo įstaigoms.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas \***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* | *Bus reglamentuota aiški mokinių pavėžėjimo tvarka* | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Švietimo ir sporto skyriaus vyr. specialistė Rita Skroblytė