**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS KULTŪROS IR MENO TARYBOS NUOSTATŲ PATVIRTINIMO**

2023 m. rugsėjo 28 d. Nr.

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės kultūros ir meno tarybos nuostatus (pridedama).

2. Pripažinti netekusiu galios Plungės rajono savivaldybės tarybos 2019 m. rugsėjo 26 d. sprendimą Nr. T1-205 „Dėl Plungės rajono savivaldybės kultūros ir meno tarybos nuostatų patvirtinimo“.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Sprendimą rengė Kultūros, turizmo ir viešųjų ryšių skyriaus vedėja Vida Saukalienė

PATVIRTINTA

Plungės rajono savivaldybės

tarybos 2023 m. rugsėjo 28 d.

sprendimu Nr. T1-

**PLUNGĖS RAJONO SAVIVALDYBĖS KULTŪROS IR MENO TARYBOS**

**NUOSTATAI**

**I SKYRIUS**

**BENDROSIOS NUOSTATOS**

1. Plungės rajono savivaldybės kultūros ir meno tarybos (toliau – Taryba) nuostatai reglamentuoja Tarybos tikslus, teises, pareigas, sudėtį, darbo organizavimą.

2. Taryba yra patariamoji institucija, atliekanti eksperto bei konsultanto funkcijas, formuojant ir įgyvendinant Savivaldybės kultūros politiką Savivaldybės teritorijoje.

3. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos kultūros ministro įsakymais, Plungės rajono savivaldybės tarybos sprendimais (toliau – Savivaldybės taryba), kitais teisės aktais ir šiais nuostatais.

4. Tarybos išvados ir pasiūlymai, teikiami Savivaldybės institucijoms ir kultūros įstaigoms, yra rekomendacinio pobūdžio.

5. Taryba bendradarbiauja su Savivaldybės taryba, Plungės rajono savivaldybės administracija, Savivaldybės teritorijoje veikiančiomis kultūros, švietimo įstaigomis, nevyriausybinėmis organizacijomis, vykdančiomis kultūrinę veiklą, bendruomenėmis, tautodailininkais, meno kūrėjais.

6. Tarybą steigia ir jos nuostatus tvirtina Savivaldybės taryba.

**II SKYRIUS**

**TARYBOS TIKSLAS IR FUNKCIJOS**

7. Tarybos tikslas – analizuoti kultūros būklę Savivaldybėje ir teikti išvadas bei pasiūlymus dėl Savivaldybės kultūros politikos formavimo ir įgyvendinimo Savivaldybės teritorijoje.

8. Taryba atlieka šias funkcijas:

8.1. teikia pasiūlymus dėl Lietuvos Respublikos Vyriausybės nutarimais ir kitais teisės aktais patvirtintų kultūros programų įgyvendinimo Savivaldybės teritorijoje;

8.2. teikia pasiūlymus ir išvadas dėl prioritetinių Savivaldybės kultūros plėtros krypčių;

8.3. dalyvauja rengiant ir įgyvendinant Savivaldybės kultūros programas;

8.4. teikia pasiūlymus dėl kultūros projektų dalinio finansavimo iš Savivaldybės biudžeto, nustato kultūros projektų finansavimo einamųjų metų prioritetus, kuriuos tvirtina Administracijos direktorius;

8.5. svarsto pateiktas pretendentų paraiškas dėl premijų skyrimo už pasiektus aukštus rezultatus kultūros ir meno srityje ir teikia siūlymus dėl konkrečių premijų skyrimo Savivaldybės merui ir administracijos direktoriui;

8.6. teikia pasiūlymus dėl kultūrinio turizmo programų įgyvendinimo Savivaldybės teritorijoje;

8.7. inicijuoja Savivaldybės kultūros būklės tyrimus, analizuoja jų rezultatus, teikia pasiūlymus Savivaldybės tarybai dėl padėties gerinimo;

8.8. skatina kultūrines inovacijas ir inicijuoja tradicinių renginių tęstinumo užtikrinimą Savivaldybės teritorijoje;

8.9. teikia pasiūlymus dėl bendradarbiavimo su užsienio valstybių, kitų Lietuvos miestų kultūros institucijomis, meno asociacijomis galimybių;

8.10. teikia pasiūlymus ir išvadas dėl Savivaldybės kultūros įstaigų tinklo optimizavimo;

8.11. dalyvauja rengiant ir įgyvendinant Savivaldybės strateginius planus, kultūros plėtros programas, analizuoja jas, teikia pasiūlymus ir rekomendacijas Savivaldybės tarybai, merui, Administracijos direktoriui;

8.12. svarsto kultūros politikos klausimus, kuriuos pateikia Savivaldybės taryba, Savivaldybės meras, Savivaldybės tarybos Švietimo, kultūros ir sporto komitetas, Administracijos direktorius, kultūros politiką rajone įgyvendinantis Savivaldybės administracijos struktūrinis padalinys, visuomenė.

**III SKYRIUS**

**TARYBOS TEISĖS IR PAREIGOS**

9. Taryba turi teisę:

9.1. teisės aktų nustatyta tvarka gauti informaciją iš Savivaldybės administracijos padalinių, Savivaldybės kultūros ir švietimo įstaigų, kultūrinę veiklą vykdančių nevyriausybinių ir jaunimo organizacijų;

9.2. kviesti į posėdžius Savivaldybės administracijos padalinių specialistus, kultūros ir švietimo įstaigų darbuotojus, nevyriausybinių ir jaunimo organizacijų atstovus;

9.3. kviesti į posėdžius kultūros ekspertus, galinčius teikti informaciją ir išvadas svarstomais kultūros klausimais;

9.4. dalyvauti Savivaldybės tarybos, jos komitetų ar komisijų posėdžiuose, kuriuose sprendžiami kultūros klausimai;

9.5. teikti pasiūlymus ir rekomendacijas kultūros klausimais Savivaldybės tarybai, Savivaldybės merui, Savivaldybės administracijai ir jos padaliniams, kuriems priskirtos kultūros koordinavimo funkcijos, Savivaldybės kultūros ir švietimo įstaigoms, nevyriausybinėms ir jaunimo organizacijoms, kitiems meno kūrėjams ir puoselėtojams;

9.6. apie savo veiklą informuoti Plungės rajono savivaldybės tarybą, visuomenę.

**IV SKYRIUS**

**TARYBOS SUDARYMAS IR DARBO ORGANIZAVIMAS**

10. Taryba sudaroma Savivaldybės tarybos įgaliojimų laikotarpiui Savivaldybės tarybos sprendimu. Taryba paleidžiama ir jos sudėtis keičiama Savivaldybės tarybos sprendimu.

11. Tarybą sudaro 12 narių, kuriuos deleguoja:

11.1. 1 atstovą – nevyriausybinės organizacijos, dirbančios kultūros srityje;

11.2. 1 atstovą – Žemaičių dailės muziejus;

11.3. 2 atstovus – Savivaldybės taryba;

11.4. 2 atstovus – Savivaldybės administracijos direktorius;

11.5. 1 atstovą – Plungės rajono savivaldybės viešoji biblioteka;

11.6. 1 atstovą – Plungės rajono savivaldybės kultūros centras;

11.7. 1 atstovą – Plungės rajono savivaldybės kaimiškieji kultūros centrai;

11.8. 1 atstovą – Plungės rajono bendruomeninių organizacijų asociacija „Plungės kraštas“;

11.9. 1 atstovą – respublikinės kūrybinės sąjungos, veikiančios Plungės rajone;

11.10. 1 atstovą – Plungės rajono savivaldybės meno mokyklos.

12. Tarybos nario įgaliojimai nutrūksta, jeigu jis atšaukiamas jį delegavusios institucijos ar organizacijos iniciatyva arba jis atsistatydina savo noru anksčiau laiko negu pasibaigia Tarybos kadencija, arba baigiasi jo įgaliojimai institucijoje.

13. Savivaldybės tarybos sprendimu į Kultūros ir meno tarybos nario, kurio įgaliojimai nutrūko, vietą skiriamas kitas asmuo.

14. Taryba pirmame posėdyje paprasta balsų dauguma išsirenka pirmininką ir pirmininko pavaduotoją.

15. Tarybos pirmininku negali būti renkamas kultūrą kuruojančio Savivaldybės administracijos padalinio atstovas.

16. Tarybos sekretoriaus pareigas atlieka Savivaldybės administracijos direktoriaus paskirtas specialistas.

17. Tarybos posėdžiai yra teisėti, jei posėdyje dalyvauja daugiau kaip pusė jos narių. Tarybos sprendimai priimami balsuojant dalyvaujančių narių balsų dauguma. Jei balsai pasiskirsto po lygiai, lemia pirmininko balsas. Tarybos sprendimai įforminami protokolu. Protokolą pasirašo posėdžio pirmininkas ir sekretorius.

18. Tarybos pirmininkas, jeigu jo nėra – Tarybos pirmininko pavaduotojas organizuoja Tarybos darbą, pirmininkauja Tarybos posėdžiams, atsako už jos veiklą, atstovauja jai.

19. Taryboje nagrinėjamų klausimų rengėjai Tarybos sekretoriui pateikia sprendimų projektus, aiškinamuosius raštus, kviečiamųjų asmenų sąrašą, pranešėjų pavardes ir kitus dokumentus.

20. Tais atvejais, kai reikalingas operatyvus Tarybos sprendimas, bet nėra galimybių surengti posėdį, apklausa atliekama elektroniniu būdu. Tarybos nariai savo nuomonę sprendžiamu klausimu pateikia elektroniniu paštu Kultūros, turizmo ir viešųjų ryšių skyriui.

21. Tarybos posėdžiai gali būti organizuojami nuotoliniu būdu.

22. Jei Tarybos narys dėl pateisinamų priežasčių negali tiesiogiai dalyvauti posėdyje, tuomet jis turi teisę savo nuomonę apie posėdžio metu svarstomus klausimus pareikšti elektroninio pašto laišku ir jį atsiųsti Tarybos pirmininkui ir posėdžio sekretoriui prieš posėdį.

23. Tarybos posėdžiuose gali dalyvauti ekspertai, kurie pateikia išvadas, pasiūlymus ar įžvalgas nagrinėjamais klausimais, kitų valstybės institucijų, visuomenių organizacijų, mokslo ir švietimo įstaigų atstovai. Dalyvaujantieji balso teisės neturi.

24. Tarybos posėdžiai rengiami ne rečiau kaip 2 kartus per metus.

25. Taryba savo darbą organizuoja remdamasi šiais nuostatais.

**V SKYRIUS**

**BAIGIAMOSIOS NUOSTATOS**

26. Tarybos nariai savo pareigas atlieka visuomeniniais pagrindais neatlygintinai.

27. Tarybos veiklą organizuoti padeda Kultūros, turizmo ir viešųjų ryšių skyrius.

28. Nuostatai keičiami ar papildomi ar naikinami Kultūros, turizmo ir viešųjų ryšių skyriaus teikimu Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**KULTŪROS, TURIZMO IR VIEŠŲJŲ RYŠIŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PLUNGĖS RAJONO SAVIVALDYBĖS KULTŪROS IR MENO TARYBOS NUOSTATŲ PATVIRTINIMO“** |

2023 m. rugsėjo 11 d.

Plungė

**1. Parengto sprendimo projekto tikslai, uždaviniai.**

Patvirtinti naujos redakcijos Plungės rajono savivaldybės Kultūros ir meno tarybos nuostatus.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Pripažinti netekusiu galios Plungės rajono savivaldybės tarybos 2019 m. rugsėjo 26 d. sprendimą Nr. T1-205 „Dėl Plungės rajono savivaldybės kultūros ir meno tarybos nuostatų patvirtinimo“.

**3. Kodėl būtina priimti sprendimą, kokių pozityvių rezultatų laukiama.**

2023 m. balandžio 1 d. įsigaliojo naujos redakcijos Lietuvos Respublikos vietos savivaldos įstatymas, todėl būtina patvirtinti Plungės rajono savivaldybės kultūros ir meno tarybos nuostatus, suderintus su aktualios redakcijos įstatymo nuostatomis.

**4. Lėšų poreikis ir finansavimo šaltiniai.**

Sprendimo projekto įgyvendinimui lėšos nereikalingos.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

**-**

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Projekto lyginamasis variantas neteikiamas, nes Plungės rajono savivaldybės kultūros ir meno tarybos nuostatai tvirtinami nauja redakcija.

**7. Sprendimo projekto antikorupcinis vertinimas.**

Korupcijos pasireiškimo tikimybės nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Sprendimas parengtas Savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

**-**

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Patvirtintas sprendimas turi būti pateiktas Plungės rajono savivaldybės administracijos Kultūros, turizmo ir viešųjų ryšių skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Kultūros, turizmo ir viešųjų ryšių skyriaus vedėja ­­­­­­­­­­­­ Vida Saukalienė