**Konotopo miesto tarybos**

**Vykdomasis komitetas**

Ukraina, Sumų regionas, 8 Myr per. Konotopas, 41600 tel. (05447)6-57-00, fax 2-31-04

El. p. [radakonotop@ukr.net](mailto:radakonotop@ukr.net), [mail@konotop-rada.gov.ua](mailto:mail@konotop-rada.gov.ua), EDRPOU kodas 0405797I

2023.09.11 Nr. 01-14/975 **Plungės merui**

**Audriui Klišoniui**

Konotopo miesto tarybos vykdomojo komiteto ir Konotopo teritorinės bendruomenės vardu reiškiame Jums pagarbą!

Konotopo bendruomenė yra ypatingai dėkinga Plungei – seserinei savivaldybei, už solidarumą ir partnerystę. Mes visada vertiname Jūsų paramą!

Šiandien Konotopo bendruomenė aktyviai dirba, siekdama atkurti visas gyvenimo sritis. Deja, mūsų pačių resursų neužtenka, o komunaliniam ūkiui reikalinga skubi techninė pagalba. Dėl šios priežasties prašome apsvarstyti galimybę aprūpinti bendruomenę medienos skiedrų gamybos įranga, padėsiančia aprūpinti kuru mūsų miesto katilinę, kuri savo ruožtu suteiks šilumą mūsų bendruomenės gyventojų namams ir padės šią žiemą nesušalti. Konkrečiai mums reikalingas visais ratais varomas 110 (120, 130, 150) arklio galių traktorius, esant galimybei, su frontaliniu krautuvu.

Konotopas – sportiška bendruomenė, kurioje atstovaujama 16 sporto šakų federacijų, kultivuojamos 24 sporto šakos, ypač išvystytos imtynės, lengvoji atletika, lygumų slidinėjimas, futbolas, rankinis, dziudo, krepšinis. Tarp bendruomenės sportininkų yra tarptautinių prizininkų, pasaulio, Europos taurių laimėtojų, įvairių sporto šakų Ukrainos rinktinių narių. Esame suinteresuoti rengti bendras sporto varžybas, organizuoti mūsų komandų treniruočių susitikimus Jūsų bendruomenės teritorijoje, surengti dvišalius trenerių štabo mainus bei draugiškas rungtynes ar varžybas.

Svarbi problema yra vaikų, kuriems reikalinga psichologinė reabilitacija dėl patirtos karinės agresijos, pasveikimas. Tai pirmiausia kariškių, paaukojusių savo gyvybes už mūsų nepriklausomybę vaikai ir kariškių, drąsiai ginančių mūsų valstybę vaikai. Bendruomenėje taip pat gausu talentingų jaunuolių ir gabių vaikų, meno ir šokių būrelių, muzikos mokyklų auklėtinių, tad būsime dėkingi už suteiktą galimybę jiems tobulėti ir ilsėtis Lietuvos teritorijoje.

Konotope išvystyta švietimo bendruomenė su dideliu mokytojų kolektyvu. Mums svarbi Lietuvos kolegų geroji patirtis plėtojant švietimo sektorių, todėl būtų visai naudinga keistis mokytojų delegacijomis, užmegzti kryptingą mokytojų partnerystę.

Sveikatos sektoriui reikia skirti ypatingą dėmesį. Gydytojų ir medicinos personalo kvalifikacijos kėlimas yra itin svarbus šiandienos sudėtingomis karo sąlygomis, nes nuo jų priklauso bendruomenės gyventojų gyvybė ir sveikata.

Bet kuriuo atveju, būtume dėkingi už bet kokią pagalbą atkuriant mūsų bendruomenę ir pašalinant neigiamą poveikį karinių operacijų metu.

Šlovė Lietuvai! Šlovė Ukrainai!

Geriausi linkėjimai

Meras Artem Semenikhin

Vertė E. Petrikaitė

2023-09-12