**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS**

**VIETINĖS REIKŠMĖS KELIŲ (GATVIŲ) SĄRAŠŲ PATVIRTINIMO BEI TURTO PERDAVIMO PLUNGĖS RAJONO SAVIVALDYBĖS ADMINISTRACIJAI VALDYTI, NAUDOTI IR DISPONUOTI PATIKĖJIMO TEISE**

2023 m. rugsėjo 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 3 ir 32 punktais, 15 straipsnio 2 dalies 19 punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės vietinės reikšmės kelių (gatvių) sąrašus (pridedami 1 ir 2 priedai).

2. Perduoti Plungės rajono savivaldybės administracijai valdyti, naudoti ir disponuoti patikėjimo teise Plungės rajono savivaldybei nuosavybės teise priklausantį sprendimo 1 ir 2 prieduose nurodytą turtą.

3. Pripažinti netekusiu galios Plungės rajono savivaldybės tarybos 2020 m. lapkričio 26 d. sprendimą Nr. T1-259 „Dėl Plungės rajono savivaldybės vietinės reikšmės kelių (gatvių) sąrašų patvirtinimo bei turto perdavimo Plungės rajono savivaldybės administracijai valdyti, naudoti ir disponuoti patikėjimo teise“ ir jį keitusius sprendimus.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Turto skyriaus vedėja Živilė Bieliauskienė

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Sprendimą rengė Turto skyriaus vyr. specialistė Lina Miknienė

**TURTO SKYRIUS**

**AIŠKINAMASIS RAŠTAS**

**PRIE PLUNGĖS RAJONO SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS VIETINĖS REIKŠMĖS KELIŲ (GATVIŲ) SĄRAŠŲ PATVIRTINIMO BEI TURTO PERDAVIMO PLUNGĖS RAJONO SAVIVALDYBĖS ADMINISTRACIJAI VALDYTI, NAUDOTI IR DISPONUOTI PATIKĖJIMO TEISE“**

2023 m. rugsėjo 8 d.

Plungė

**1. Parengto sprendimo projekto tikslai, uždaviniai.**

Patvirtinti Plungės rajono savivaldybės vietinės reikšmės kelių (gatvių) sąrašus, perduoti Plungės rajono savivaldybės administracijai valdyti, naudoti ir disponuoti patikėjimo teise Plungės rajono savivaldybei nuosavybės teise priklausantį sprendimo 1 ir 2 prieduose nurodytą turtą.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Pripažinti netekusiu galios Plungės rajono savivaldybės tarybos 2020 m. lapkričio 26 d. sprendimą Nr. T1-259 „Dėl Plungės rajono savivaldybės vietinės reikšmės kelių (gatvių) sąrašų patvirtinimo bei turto perdavimo Plungės rajono savivaldybės administracijai valdyti, naudoti ir disponuoti patikėjimo teise“ ir jį keitusius sprendimus.

**3. Kodėl būtina priimti sprendimą, kokių pozityvių rezultatų laukiama.**

Priėmus sprendimą bus patvirtinti nauji Savivaldybės vietinės reikšmės kelių (gatvių) sąrašai. Patvirtinti naujus sąrašus būtina, nes atlikus Plungės r. sav., Plungės m. gatvių bei Plungės r. sav. seniūnijų kelių ir gatvių kadastrinius matavimus, nustatyta, kad gatvių ilgiai nesutampa su duomenimis, kurie pateikti Turto skyriaus rengtame Plungės rajono savivaldybės tarybos 2020 m. lapkričio 26 d. sprendime Nr. T1-259 pateiktuose 1 ir 2 prieduose. Šie sąrašai yra pateikiami AB „Lietuvos automobilių kelių direkcija“ dėl KPP programos lėšų gavimo vietinės reikšmės kelių priežiūrai ir plėtrai. Kelių priežiūros ir plėtros (KPP) programos finansavimo lėšų savivaldybių institucijų valdomiems vietinės reikšmės keliams skyrimas yra numatytas Lietuvos Respublikos kelių priežiūros ir plėtros programos finansavimo įstatyme. Įstatymas numato, kad KPP programos finansavimo lėšos savivaldybėms paskirstomos pagal nuolatinių gyventojų skaičių (vadovaujamasi Lietuvos statistikos departamento duomenimis, skelbiamais einamųjų biudžetinių metų vasario 1 d.) – 50 procentų ir pagal kelių ilgį, nurodytą savivaldybių tarybų iki einamųjų biudžetinių metų sausio 1 d. patvirtintuose kelių sąrašuose, kuriuose taip pat nurodomas kelio numeris ir kelio pavadinimas. 2023 ir 2024 m. KPP programos finansavimo lėšos savivaldybėms yra ir bus paskirstomos neatsižvelgiant į įregistruotų kelių ilgį. Šis rodiklis taps svarbius bei turės įtakos KPP programos lėšų skyrimui tik nuo 2025 m.

**4. Lėšų poreikis ir finansavimo šaltiniai.**

Papildomų lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Nėra.

**7. Sprendimo projekto antikorupcinis vertinimas.**

Korupcijos požymių nėra, vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Sprendimo projektas parengtas vadovaujantis Turto skyriaus iniciatyva atlikus kadastrinius matavimus bei patikslinus kelių adresus, pavadinimus ir ilgius.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Visoms seniūnijoms.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Įtakos neturės* | *Nenumatomas* |
| *Finansams* | *Įtakos neturės* | *Nenumatomas* |
| *Socialinei aplinkai* | *Įtakos neturės* | *Nenumatomas* |
| *Viešajam administravimui* | *Duomenų tikslumas* | *Nenumatomas* |
| *Teisinei sistemai* | *Įtakos neturės* | *Nenumatomas* |
| *Kriminogeninei situacijai* | *Įtakos neturės* | *Nenumatomas* |
| *Aplinkai* | *Įtakos neturės* | *Nenumatomas* |
| *Administracinei naštai* | *Įtakos neturės* | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* | *Įtakos neturės* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Turto skyriaus vyr. specialistė Lina Miknienė